BCP มีแผนส่ง “บางจากรีเทล”เข้าตลาดหุ้นใน 4-5 ปี
BCP วางแผนส่งบ.ย่อย "บางจากรีเทล"เข้าตลาดหุ้นใน 4-5 ปีข้างหน้าเพื่อระดมทุนขยายธุรกิจนอนออยล์ พร้อมทุ่มงบราว 3.6 พันลบ. เปิดสถานีบริการน้ำมัน 60 แห่งในปี 60
29 พ.ย. 2559

นายพงษ์ชัย ชัยจิรวิวัฒน์ รองกรรมการผู้จัดการใหญ่ กลุ่มธุรกิจการตลาด บริษัท บางจากปิโตรเลียม จำกัด (มหาชน) หรือ BCP เปิดเผยว่า กลุ่มบริษัทมีแผนนำบริษัท บางจากรีเทล จำกัด (BCR)  ซึ่งเป็นบริษัทย่อยที่ดำเนินธุรกิจนอนออยล์ เข้าจดทะเบียนในตลาดหลักทรัพย์ในอีก 4-5 ปีข้างหน้า เพื่อระดมทุนรองรับการขยายงานในอนาคต หลังจากล่าสุดได้สิทธิมาสเตอร์แฟรนไชส์ของ SPAR ซูเปอร์มาร์เกตจากเนเธอร์แลนด์ที่มีเป้าหมายจะขยายเป็น 300 สาขาภายในปี 63 รวมถึงมองโอกาสขยายไปยังประเทศเพื่อนบ้านด้วย
ปัจจุบัน บริษัทอยู่ระหว่างได้ทยอยโอนทรัพย์สินธุรกิจนอนออยล์ให้กับ BCR โดยมีทรัพย์สินหลัก คือ ร้านกาแฟอินทนิล ที่ปัจจุบันมีอยู่เกือบ 400 สาขา ,ร้าน Lemon Kitchen จำนวน 4-5 สาขา ส่วนซูเปอร์มาร์เกต SPAR ได้ดำเนินการภายใต้ BCR อยู่แล้ว ขณะที่ในอนาคตยังมีแผนขยายสาขาของร้านกาแฟ , ร้าน Lemon Kitchen และ SPAR เพิ่มเติมอีก
รายได้ของ BCR ในขณะนี้มาจากธุรกิจซูเปอร์มาร์เกต ,ธุรกิจกาแฟ และธุรกิจอาหาร เป็นหลัก ขณะที่มองโอกาสของการพัฒนาต่อยอดของธุรกิจอาหารอีกมากในอนาคต
ทั้งนี้ในส่วนของ SPAR นั้น บริษัทได้รับสิทธิการเจรจาขยายสาขาในประเทศเพื่อนบ้านทั้ง กัมพูชา เมียนมา และลาว ซึ่งจะขึ้นกับสภาพแวดล้อมของแต่ละประเทศและกำลังซื้อ โดยจะขยายไปพร้อมกับสถานีบริการน้ำมัน ปัจจุบันบริษัทมีสถานีบริการน้ำมันในต่างประเทศ 2 แห่งอยู่ในเมียนมา นอกจากนั้น ยังมีแผนเปิดสาขาในลักษณะสแตนอโลนนอกสถานีบริการน้ำมันของบางจาก รวมถึงในโครงการอสังหาริมทรัพย์ขนาดใหญ่ด้วย ซึ่งปัจจุบันได้เริ่มเจรจากับโครงการหลายแห่งแล้ว
สำหรับการลงทุนร้าน SPAR ในสถานีบริการน้ำมัน หากเป็นร้านขนาดใหญ่จะใช้เงินลงทุนกว่า 10 ล้านบาท/แห่ง ขณะที่ร้านขนาดเล็กจะใช้เงินลงทุนราว 4-5 ล้านบาท/แห่ง ปัจจุบันร้าน SPAR เปิดดำเนินการแล้ว 2 แห่งในสถานีบริการน้ำมันบางจากสาขาราชพฤกษ์ และสาขาบางบอน ทำยอดขายราว 1 แสนบาท/วัน และกำลังจะเปิดสาขาที่ 3 ในเร็ว ๆ นี้
อีกทั้งยังกล่าวถึงแผนงานในเบื้องต้นของธุรกิจค้าปลีกของบางจากฯนั้น ในปี 60 คาดว่าจะใช้เงินลงทุนราว 3.6 พันล้านบาท เพื่อใช้รองรับการเปิดสถานีบริการน้ำมัน 60 แห่ง ราว 3 พันล้านบาท โดยเฉพาะจะเปิดสถานีบริการน้ำมันในรูปแบบใหม่ Greenovative Experience อีก 4-5 แห่ง โดยใช้เงินลงทุนราว 80-90 ล้านบาท/แห่ง เนื่องจากสถานีบริการน้ำมันในรูปแบบนี้สามารถทำยอดขายน้ำมันสูงถึง 1 ล้านลิตร/เดือน ขณะที่เงินลงทุนส่วนที่เหลืออีก 600 ล้านบาทจะใช้รองรับการเปิดร้าน SPAR
อนึ่ง สถานีบริการน้ำมันในรูปแบบ Greenovative Experience นั้น จะประกอบด้วยกระบวนการ 4R ได้แก่ Renewable Recycle Reuse และ Reduce ได้แก่ การติดตั้งโซลาร์รูฟท็อป เพื่อผลิตไฟฟ้าจากพลังงานแสงอาทิตย์ สถานี EV Charger สำหรับรถยนต์ไฟฟ้า เป็นต้น
 
 
 